En vindmølle er fortsat ude af kontrol på Mors, og nu er Vestas ved at undersøge, hvordan de kan få den stoppet. Det oplyser politikommissær Jørgen Jensen fra Lokalpolitiet i Thisted fredag morgen. Vingerne på den ældre vindmølle sidder stadig fast på den. Der var ellers frygt for, at de ville ryge af vindmøllen. Torsdag klokken 09.28 modtog politiet en melding om, at en 39 meter høj vindmølle havde mistet trykket og ikke kunne stoppes. Og torsdag eftermiddag meddelte politiet så, at vindmøllen ikke stod til at redde efter flere forsøg med raketter og reb, fortalte indsatsleder ved Midt- og Vestjyllands Politi, Kent Hansen. - Det har været en alternativ opgave, og vi taber altså til naturen. Det er svært at vinde over vinden, sagde han torsdag. Grundet den høje fart som vindmøllen har opnået og det kraftige blæsevejr, så kan den ikke stoppes. Lignede situation i 2019 Faktisk har både politiet og beredskabet prøvet en lignede situation tilbage i 2019, hvor også en anden mølle på Mors løb løbsk, men aktionen torsdag var noget anderledes. - I 2019 forsøgte vi at standse en vindmølle med en raket og et torv på 40 tons, som vi skød hen over, og det forsøgte vi igen i dag, siger indsatslederen. Men fordi vindmøllen var noget større end sidst, og fordi det blæste kraftigt, så blev de nødt til at tage andre metoder i brug. Politiet blev nødt til at tilkalde forstærkning undervejs, og derfor mødte også lederen af redningsstationen i Thyborøn Villy Jakobsgaard op. Han skulle i samarbejde med politiet og sit mandskab prøve at få den ældre mølle i ro. - Vi prøvede først at skyde et kraftigt torv ud fra raketten og op i vindmøllen, men det lykkes ikke. Anden gang – der gjorde vi noget nyt med det plastik, men det sprang også bare, siger lederen af redningsstationen. Det var plastisk, som normalt bruges til bigballer, og derfor er det ekstremt kraftigt, men heller ikke det kunne få møllen til ro. Så snart det ramte vingerne, så sprang det. Politiet opfordrer nu eventuelle nysgerrige til at holde sig væk fra området ved møllen, fordi de forventer, at vingerne ryger af i løbet af torsdag aften.

Referat:
En 39 meter høj Vestas vindmøller løber fortsat løbsk, og efter flere forsøg på at redde møllen måtte politiet og beredskabet opgive torsdag. Nu er Vestas ude at kigge på den.